# Catarina Martins

Catarina Soares Martins (Porto, 1973ko irailaren 7a) Portugalgo aktore eta politikaria da.
Ezkerreko Blokeko koordinatzaile nazionala (2012-2023) eta Portugalgo Asanbladako diputatu (2009-2023) izan zen. 2024ko Europako Parlamenturako hauteskundeetan eurodiputatu hautatu zuten.

## Bizitza pertsonala

Catarina Martins Porton jaio zen, 1973ko irailaren 7an. Lehen ikasketak São Tomen egin zituen, bere gurasoak kooperanteak baitziren han. Gero Cabo Verden jarraitu zuen ikasten. Bederatzi urterekin Portugalera itzuli zen eta Aveiro, Vila Nova de Gaia eta Lisboa bezalako hirietan bizi izan zen. Hizkuntza Modernoetan eta Literaturan lizentziatua da, Hizkuntzalaritzan masterra dauka eta Hizkuntzaren Didaktikan doktoretza egiten ari da. Ezkonduta dago eta bi alaba ditu.

## Ibilbide politikoa

Catarina Martinsek hainbat mugimendu zibiko eta politikotan parte hartu du gaztarotik. Batxilergoan Sarbide Orokorreko Probaren aurkako borrokarekin bat egin zuen eta, geroago, unibertsitateko matrikularen aurkako mugimenduetan parte hartu zuen. Bere ibilbideak kultur mugimenduetan parte hartzera eraman du: 1994an Visões Úteis Antzerki Konpainia sortu zuen eta CITAC eta Plateia (Arte Eszenikoen Profesionalen Elkartea) elkarteetako zuzendaria izan zen.
2009an Portugalgo Parlamentuko diputatu hautatu zuten lehen aldiz, Blocoko zerrendetan independente gisa. Berriro hautatu zuten2011n eta 2015ean Portoko barrutian. Bere agintaldiko lehen urteetan Hezkuntza, Zientzia eta Kultura, Ekonomia eta Herri Lan batzordeetako kide izan zen, baita Etika Azpibatzordeko kide ere.
Ezkerreko Blokean sartu zen eta 2010az geroztik haren lidergoaren parte izan da. 2012an, João Semedorekin batera, Francisco Louçãren lekua hartu zuen alderdiko buruzagi gisa. 2014an, IX. Kongresuaren ostean, João Semedok buruzagi kargua utzi zuen, eta Batzorde Iraunkor berri bat sortu zuten, Catarina bozeramaile zuena. 2016an, X. Kongresuaren ostean, Batzorde Iraunkorra desegin egin zen eta Catarina Martinsek hartu zuen Ezkerreko Blokearen Koordinatzaile kargua.
Catarina Martinsen agintaldian lortu zuen Ezkerreko Blokeak inoizko hauteskunde emaitzarik onena, 19 diputatu erdietsiz, milioi erdi boto gaindituz eta hauteskunde legegileetan bozen %10,19 lortuz.
2015eko abenduaren 3an Politico iparramerikar aldizkari entzutetsuak Catarina Martins Europako 28 pertsonaia nabarmenetako bat bezala sailkatu zuen.
2022ko Parlamenturako hauteskundeetan Bloqueak 14 diputatu galdu zituen (19 izatetik 5 izatera). Ondorioz, 2023an Catarina Martins ez zen aurkeztu Bloqueko koordinatzaile gisa agintaldi berrirako. Mariana Mortáguak ordezkatu zuen. Portugalgo Parlamentuan zeukan kargua ere utzi zuen eta 2023ko irailaren 14an Isabel Piresek ordezkatu zuen.
2024ko Europako Parlamenturako hauteskundeetan eurodiputatu hautatu zuten.

## Erreferentziak

* 1 2 «Biografia» www.parlamento.pt.
* ↑ «Visões Úteis» visoesuteis.pt.
* ↑ «Plateia» plateia-apac.blogspot.com.
* ↑ Actividade parlamentar.. Assembleia da República - www.parlamento.pt.
* ↑ Bloco, Esquerda. «Bloco de Esquerda - Comissão Política» Bloco.org.
* ↑ «Eleições para a Assembleia da República 2015 | Comissão Nacional de Eleições» www.cne.pt (Comissão Nacional de Eleições - www.cne.pt).
* ↑ «CATARINA MARTINS» POLITICO 2015-12-02.
* ↑ ECO. (2023-09-11). «Catarina Martins deixa o Parlamento a 14 de setembro» ECO.

## Kanpo estekak

* Datuak: Q612666
* Multimedia: Catarina Martins / Q612666